बाहर निकल कर मैंने कई बार कहा, प्यास लगी है, पानी चाहिए, किसी ने ध्यान नहीं दिया। मुझे लग रहा था, मैं चिल्ला रही हूं लेकिन कोई सुन ही नहीं रहा था। आज लोग सुनना भूल गए थे। बस देख रहे थे। मैंने दरवाजे के बाहर हैंडपंप के सामने झुक कर अंजुरी रोप दी। झुके-झुके पता नहीं कितना समय बीत गया, कोई चलाने नहीं आया। सीधे खड़े होकर देखा तो लोग हंस रहे थे। जैसे पागलों को विचित्र हरकतें करते देख कर हंसते हैं। सहमते-झिझकते कुछ बच्चे आगे बढ़े। बच्चे जो हैंडपंप चलाने के नाम से ही उछल पड़ते थे, फटी-फटी आंखों से ठंडे, भावहीन ढंग से मुझे देखते हुए इस तरह हैंडपंप से बेमन से जूझ रहे थे कि मुझे कोठरी से भी ज़्यादा डर लगा। अचानक एक बूढ़े आदमी ने बच्चों को डांटा, गुज्जरों की रखैल अपनी मौसी को गंगास्नान करा रहे हो।”